Fi stqarrija l-Kunsill Lokali ta’ Tas-Sliema qal li ltaqa’ mal-Pulizija biex jiddiskuti l-kwistjonijiet ta’ sigurtà fil-lokalità b’mod partikolari l-mewġa ta’ serq li ħakmet Tas-Sliema dan l-aħħar. Intqal li ż-żewġ naħat qablu fuq numru ta’ rakomandazzjonijiet u li issa bdiet ħidma biex jiġu mplimentati. Il-Kunsill Lokali fakkar lir-residenti biex jirraportaw attivitajiet suspettużi u jagħtu kemm jista’ jkun dettalji direttament lill-Pulizija għax qal li f’sitwazzjonijiet bħal dawn, iż-żmien kemm wieħed idum biex jaġixxi huwa essenzjali. Il-Kunsill temm jgħid li flimkien mal-Pulizija qed jagħmel minn kollox biex jinqabdu l-ħallelin filwaqt li ħeġġeġ lil kull min għandu nformazzjoni biex jagħmel kuntatt mal-Pulizija fuq in-numru 21224001.